Útvar hlavného kontrolóra 
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v období od  6. 11. 2009 do 30. 11. 2009 kontrolu hospodárenia v neziskovej organizácii Košice – Európske hlavné mesto kultúry 2013 za obdobie I. polrok 2009.

Kontrolou bolo zistené:

I. Založenie a predmet činnosti neziskovej organizácie

	Založenie a vznik neziskovej organizácie „Košice – Európske hlavné mesto kultúry 2013, n.o.“ bolo schválené uznesením Mestského zastupiteľstva v Košiciach      č. 701 zo dňa 16. 12. 2008.
	Týmto uznesením bola zároveň schválená aj zakladacia listina, štatút a výška peňažného vkladu do neziskovej organizácie vo výške 500 tis. Sk.
	Na základe rozhodnutia Obvodného úradu v Košiciach č. A/2008/15266 bola nezisková organizácia zaregistrovaná dňa 23. 12. 2008.

	Predmetom činnosti neziskovej organizácie je poskytovanie služieb a vykonávanie prác pre mesto Košice súvisiacich s prípravou, realizáciou, monitoringom a hodnotením projektu „Košice – Európske hlavné mesto kultúry 2013“.

II. Financovanie neziskovej organizácie

	Na činnosť organizácie boli uznesením Mestského zastupiteľstva č. 687 zo dňa            10. 12. 2008 schválené finančné prostriedky vo výške 829 848,- € z rozpočtu mesta.
	Uznesením Mestského zastupiteľstva č. 785 zo dňa 30. 4. 2009 bola schválená 2. zmena programového rozpočtu mesta Košice na rok 2009, v rámci ktorej došlo k zníženiu objemu finančných prostriedkov pre činnosť neziskovej organizácie na 746 954,- €.

	Schválené finančné prostriedky sú organizácii poskytované v súlade so Zmluvou o poskytovaní služieb a vykonávaní prác na projekte „Košice – Európske hlavné mesto kultúry 2013“ zo dňa 1. 1. 2009 a Dodatku č. 1 k zmluve zo dňa 1. 4. 2009 bezhotovostným prevodom na bankový účet organizácie č. 0558235001/5600 vedený v DEXIA banka Slovensko, a.s.
	Podľa tohto dodatku sa zmluvné strany dohodli na celkovej odmene za riadnu realizáciu predmetu zmluvy vo výške 746 863,- €, čo oproti schválenému rozpočtu (746 954,- €) predstavuje rozdiel – 91,- €. Dodatok je platný a účinný od 1. 4. 2009, teda ešte pred schválením 2. zmeny rozpočtu.
	V zmysle uvedenej zmluvy a dodatku k nej bolo organizácii k 30. 6. 2009 poskytnutých 387 273,- €.

III. Náklady

	Celkové náklady na činnosť organizácie (účt. trieda 5) k 30. 6. 2009 predstavujú sumu 235 305,50 €.
	Výšku čerpania nákladov podľa jednotlivých účtov a schválený (upravený) finančný plán na rok 2009 udáva nasledujúca tabuľka (€):

Číslo a názov účtu	Plán	Skutočnosť	%	
501 - Spotreba materiálu	38 800	23 649,86	60,95	
502 - Spotreba energie	21 600	3 226,31	14,94	
511 - Opravy a udržiavanie	7 000	1 869,71	26,71	
512 - Cestovné	18 650	9 820,19	52,65	
513 - Náklady na reprezentáciu	1 773	899,87	50,75	
518 - Ostatné služby	226 600	77 232,45	34,08	
521 - Mzdové náklady	195 000	82 416,16	42,26	
524 - Zák. soc. poist. a zdrav. poist.	70 000	27 597,03	39,42	
527 - Zák. sociálne náklady	6 940	3 420,10	49,28	
538 - Ostatné dane a poplatky	200	32,60	16,30	
549 - Iné ostatné náklady	200	90,92	45,46	
562 - Poskyt. príspevky iným učt. jednotkám	140 000	5 018,39	3,58	
563 - Poskyt. príspevky fyzickým osobám	20 000	0,00	0,00	
591 - Daň z príjmov	100	31,91	31,91	
SPOLU	746 863	235 305,50	 	

	Z uvedenej tabuľky vyplýva, že najväčšiu časť nákladov predstavujú mzdové náklady a prislúchajúce odvody v celkovej sume 110 013,19 €.

	Kontrole boli podrobené náklady čerpané na cestovné (úč. 512), náklady na poskytnuté príspevky iným účtovným jednotkám (úč. 562) a vybrané analytické účty z účtov 501 – Spotreba materiálu a 518 – Ostatné služby.

1. Cestovné

	Celkové náklady na cestovné zúčtované na účte 512 sú vo výške 9 820,19 €. Kontrolou bolo zistené, že náklady na cestovné (pracovné cesty Bratislava – Košice) sú zúčtované aj na účte 518 – Ostatné služby, a to:

- účet 518 950		Služby – letenky štatutárneho zástupcu v sume 2 647,69 €
- účet 518 955		Služby – letenky manažéra pre koordináciu v sume 639,40 €
- účet 518 960	Služby – náklady     štatutárneho    zástupcu    (ubytovanie,  nutné  vedľajšie výdavky) v sume 809,29 €. 

	Na účet 512 - Cestovné sa účtuje v súvislosti  s aplikovaním zákona 283/2002 Z.z. o cestovných náhradách. Nakoľko letenky nehradil zamestnanec (napr. z poskytnutého preddavku) nepredkladá ich k vyúčtovaniu. V daných prípadoch šlo o objednanie služby – osobná preprava osôb, doklady sa účtujú na účet 518.
	Náklady zúčtované na účte 518 960 (nutné vedľajšie výdavky) boli hradené zamestnancom a boli predložené na vyúčtovanie. Uvedené náklady mali byť zúčtované na účte 512.

	Celkové náklady na cestovné a prepravu osôb za kontrolované obdobie sú teda vo výške 13 916,57 €, čo predstavuje 74,62 % z celkových plánovaných ročných nákladov na cestovné.

	Kontrolou bolo ďalej zistené, že vyúčtovanie náhrad za cestovné nebolo v niektorých prípadoch predložené v termíne v zmysle zákona o cestovných náhradách. Podľa § 36 ods. 7 je zamestnanec je povinný do desiatich pracovných dní odo dňa skončenia pracovnej cesty alebo inej skutočnosti zakladajúcej nárok na náhrady podľa tohto zákona predložiť zamestnávateľovi písomné doklady potrebné na vyúčtovanie náhrad a vrátiť nevyúčtovaný preddavok. Napr.:

-	CP č. 23 zo dňa 17. 3. 2009 – Z. J., pracovná cesta uskutočnená v dňoch                     25. 3. – 27. 3. 2009, Praha – Česká republika, účel cesty – účasť na konferencii Fórum pre kreatívnu Európu 2009. Vyúčtovanie náhrad bolo predložené           23. 4. 2009.

-	CP č. 24 zo dňa 17. 3. 2009 – A. V., pracovná cesta uskutočnená v dňoch                     25. 3. – 27. 3. 2009, Praha – Česká republika, účel cesty – účasť na konferencii Fórum pre kreatívnu Európu 2009. Vyúčtovanie náhrad bolo predložené            23. 4. 2009.

-	CP č. 25 zo dňa 18. 3. 2009 – M. H., pracovná cesta uskutočnená v dňoch od 25. 3. – 31. 3. 2009, Praha – Česká republika, účel cesty - účasť na konferencii Fórum pre kreatívnu Európu 2009 a Berlín – Nemecko, účel cesty – účasť na konferencii URBAN AUDIT CITY PANEL. Vyúčtovanie náhrad bolo predložené dňa 23. 4. 2009.

-	CP č. 45 zo dňa 27. 4. 2009 – R. M., pracovná cesta uskutočnená  dňa            29. 4. 2009, Bratislava – Košice a späť, účel cesty – porada, pracovné stretnutia. Vyúčtovanie náhrad bolo predložené dňa 25. 5. 2009.

2. Poskytnuté príspevky iným účtovným jednotkám

	Počas kontrolovaného obdobia boli na základe zmlúv poskytnuté finančné príspevky trom iným právnickým osobám v celkovej sume 5 018,39 €, a to:

a)	Zmluva o poskytnutí reklamy projektu „Košice – Európske hlavné mesto kultúry 2013“ a podpore činností súvisiacich s projektom IETM zo dňa 16. 2. 2009 uzatvorená s Asociáciou Divadelná Nitra, o.z. Predmetom zmluvy je zabezpečenie reklamy projektu „Košice – Európske hlavné mesto kultúry 2013“ a činností s týmto projektom súvisiacich na plenárnom mítingu IETM (medzinárodná konferencia organizovaná za účelom podnecovania kvality, rozvoja a kontextu súčasného scénického umenia v globálnom prostredí). Odmena za riadnu realizáciu predmetu zmluvy bola dohodnutá vo výške 1,- €. Zároveň sa nezisková organizácia EHMK 2013 zaviazala podporiť uvedené podujatie sumou max. 3 318,39 € na úhradu nákladov na cestovné a ubytovanie účastníkov konferencie.

b)	Zmluva o poskytnutí finančného príspevku zo dňa 2. 6. 2009 uzatvorená s Múzeom Vojtecha Löfflera Košice – Staré mesto – (MVL). Predmetom zmluvy je poskytnutie finančných prostriedkov na spolufinancovanie prípravy a organizovania výstavy Vlasty Žákovej vo výške 1 000,- € za podmienky, že na všetkých materiáloch propagujúcich výstavu bude uvedené: „Projekt vznikol v spolupráci s Košice – INTERFACE 2013 – Európske hlavné mesto kultúry“.

c)	Zmluva o poskytnutí finančného príspevku zo dňa 17. 6. 2009 uzatvorená s Nadáciou CITY TV. Predmetom zmluvy je poskytnutie finančného príspevku na spolufinancovanie prípravy a organizovania 15. medzinárodného festivalu lokálnych televízií vo výške 700,- € za podmienky prezentácie a spoluúčasti EHMK 2013 na uvedenej akcii.

Použitie poskytnutých finančných prostriedkov bolo zdokladované v zmysle príslušných ustanovení jednotlivých zmlúv.

3. Spotreba materiálu

	Celkové náklady na spotrebu materiálu predstavovali v kontrolovanom období sumu 23 649,86 €.

Najväčšie čerpanie nákladov bolo zúčtované na:

- účet 501 300	  Spotreba DHM do 995,82 € za kus v celkovej sume 14 097,22 €.  Finančné prostriedky boli použité predovšetkým na nákup 6 ks notebookov v sume 4 262,58 €, nákup elektrického rozvádzača v sume 1 015,- €, nákup 25 ks lavičiek v sume 6 715,23 €, nákup 4 ks mobilných telefónov v sume 536,56 € a ďalšie.

- účet 501 700   Spotreba materiálu – projektové materiály v celkovej sume 5 055,98 €. Finančné prostriedky boli použité predovšetkým na tlač finálneho projektu „Európske hlavné mesto kultúry 2013“ v počte 15 ks slovenská verzia a 5 ks anglická verzia v sume 1 812,- € a na nákup a výrobu rôznych reklamných predmetov, ako napr.: poznámkové bloky s potlačou 1 000 ks v sume 878,22 €, výroba 1 000 ks tetovačiek v sume 661,60 €, výroba 1 000 ks pier s potlačou v sume 457,40 €, výroba 60 ks tričiek s potlačou v sume 399,77 € a ďalšie.

- účet 501 750 Spotreba materiálu – reklamné plagáty, vizitky, tabule, predmety v celkovej sume 3 135,32 €. Finančné prostriedky boli použité predovšetkým na výrobu 8 000 ks vizitiek v sume 952,- €, výroba plagátu (Festival pouličného umenia) v sume 236,81 €, výroba 100 ks tričiek, 500 ks samolepiek a 850 ks odznačikov (Festival pouličného umenia) v sume 830,- € a ďalšie.

4. Ostatné služby

	Celkové náklady na ostatné služby predstavovali v kontrolovanom období výšku 77 232,45 €.

Najvyššie čerpanie nákladov bolo zúčtované na:

- účet 518 150   Služby – nájomné a s tým súvisiace služby v celkovej sume 8 148,46 €, ide o náklady spojené s užívaním priestorov na Hlavnej 59, Košice v zmysle nájomnej zmluvy.

- účet 518 200   Služby – konzultačná činnosť v celkovej sume 4 000,- €. Uvedené finančné prostriedky boli vyplatené spoločnosti APEX, a.s. Košice v zmysle Zmluvy o poskytnutí služieb a vykonaní prác na projekte „Košice – Európske hlavné mesto kultúry 2013“. Predmetom zmluvy je vykonávanie činností a zhotovovanie odborných písomných stanovísk súvisiacich s prípravou, realizáciou, monitoringom a hodnotením aktivít v spojitosti s projektom „Košice – Európske hlavné mesto kultúry 2013“. Výška dohodnutej odmeny bola 1 000,- € mesačne. Dodatkom k zmluve zo dňa 30. 4. 2009 sa zmluvné strany dohodli na ukončení zmluvy k uvedenému dňu.

- účet 518 210   Služby – práce na projekte v celkovej sume 26 712,- €, v tom:

a)	Mandátna zmluva zo dňa 15. 1. 2009 uzatvorená s Mgr. art. L. M. – FOVEA. Predmetom zmluvy je predovšetkým koncepcia grafického designu a vizuálnej komunikácie projektu „Košice – Európske hlavné mesto kultúry 2013“, konzultácie všetkých grafických prác a výstupov súvisiacich s projektom, prezentácia grafických riešení na spoločných stretnutiach a poradách súvisiacich s projektom a ďalšie. Odmena za výkon činností špecifikovaných v predmete zmluvy bola dohodnutá vo výške 1 000,- € mesačne.

b)	Mandátna zmluva zo dňa 15. 1. 2009 uzatvorená s Ing. A. T. – CREATURA. Predmetom zmluvy je predovšetkým správa webovej stránky „kosice13.sk“, technická podpora projektu „Košice – Európske hlavné mesto kultúry 2013“ a grafické práce (digitálne a printové výstupy). Odmena za výkon činností špecifikovaných v predmete zmluvy bola dohodnutá vo výške 1 000,- € mesačne.

c)	Zmluva o poskytnutí služieb a vykonaní prác na projekte „Košice – Európske hlavné mesto kultúry 2013“ zo dňa 5. 2. 2009 uzatvorená s Mgr. R. S. – NOMEN. Predmetom zmluvy je predovšetkým koordinácia spolupráce s kultúrnymi inštitúciami a subjektmi v meste Košice, košickom regióne a širšom regióne východného Slovenska, koordinácia spolupráce pri ďalšej realizácii projektu s príslušnými orgánmi KSK a ďalšie. Odmena za výkon činností špecifikovaných v predmete zmluvy bola dohodnutá vo výške 830,- € mesačne.

d)	Zmluva o poskytnutí finančných prostriedkov na realizáciu projektu Výmenníkové stanice „SPOT-s“ zo dňa 14. 4. 2009 uzatvorená s Centrom komunitného rozvoja Košice. Predmetom zmluvy je predovšetkým spracovávanie všetkých podkladov potrebných k realizácii pilotného projektu Výmenníkových staníc, vybudovanie miestnych kapacít pre komunitný rozvoj a udržateľnosť projektu SPOT-s na sídlisku Terasa v Košiciach, konzultačná činnosť k pilotnému projektu SPOT-s, manažovanie, riadenie a monitoring projektu a ďalšie. Odmena za výkon činností špecifikovaných v predmete zmluvy bola dohodnutá vo výške 33 480,- €. Celkové náklady na realizáciu projektu sú vo výške 38 986,46 €. Rozdiel 5 506,46 € je príspevkom zhotoviteľa, t.j. Centra komunitného rozvoja Košice. Z celkovej výšky odmeny 33 480,- € bola v zmysle zmluvy dňa 17. 4. 2009 uhradená prvá splátka v sume 13 392,- €.

Odmeny sú uhrádzané na základe faktúr, prílohou ktorých sú mesačné výkazy prác predkladané v zmysle príslušných ustanovení zmlúv. V zmluvách (okrem zmluvy so spoločnosťou APEX, a.s.) nie sú určené zodpovedné osoby za prevzatie zhotovených výsledkov prác a činností, ktoré by zároveň tieto výsledky potvrdili po kvalitatívnej ako ak kvantitatívnej stránke.

- účet 518 600   Služby – právne služby v celkovej sume 5 628,86 €. Na poskytovanie právnych služieb boli organizáciu uzatvorené dve zmluvy o poskytnutí právnej pomoci a to:

-	Zmluva o poskytnutí právnej pomoci č. 1/AK/2009 zo dňa 12. 1. 2009 uzatvorená s advokátom JUDr. V. V. na dobu od 1. 1. 2009 do 31. 3. 2009. predmetom zmluvy je predovšetkým vypracovanie základných právnych dokumentov riadiacich organizačných noriem, vypracovanie vnútorných predpisov, interných príkazov a nariadení z oblasti BOZ a PO, zastupovanie klienta pred inými orgánmi, poskytovanie právnych rád a informácií a ďalšie. Za poskytovanie právnej pomoci bola dohodnutá odmena vo výške 663,87 € + DPH mesačne.
-	Zmluva o poskytnutí právnej pomoci č. 2/AK/2009 zo dňa 12. 1. 2009 s advokátom JUDr. V. V. na dobu od 1. 1. 2009 do 31. 12. 2009. predmetom zmluvy je predovšetkým vypracovanie návrhov zmlúv z jednotlivých oblastí práva (obchodné, občianske, ZP), spracovanie stanovísk a vyjadrení k návrhu zmlúv predložených protistranou a ďalšie. Za poskytovanie právnej pomoci bola dohodnutá odmena vo výške 547,69 € + DPH mesačne.

Kontrolou účtovných dokladov bolo zistené, že paušálne odmeny fakturované advokátom za poskytovanie právnej pomoci sú v rozpore s uzatvorenými zmluvami, keď podľa zmluvy č. 1/AK/2009 je dohodnutá odmena vo výške 663,87 € + DPH a fakturovaná suma je 663,88 € + DPH a podľa zmluvy č. 2/AK/2009 je dohodnutá odmena vo výške 547,69 € + DPH a fakturovaná je suma 547,70 € + DPH.
Nakoľko v zmluvách nie je stanovená povinnosť predkladať mesačné výkazy prác, nie je možné odkontrolovať rozsah poskytnutých služieb a tým aj efektívnosť vynakladania finančných prostriedkov. Základné dokumenty, ako napr. Organizačný poriadok, Pracovný poriadok boli advokátom vyhotovené a predložené na schválenie správnej rade.

	Ďalšie služby na realizácii projektu „Košice – Európske hlavné mesto kultúry 2013“ boli poskytované na základe príkazných resp. iných zmlúv a objednávok (napr. umelecká činnosť, prekladateľské služby, audítorské služby a iné).

	Kontrolou bolo zistené, že náklady vynaložené na činnosť organizácie sú v súlade so schváleným finančným plánom.

Súčasťou správy o výsledku kontroly je písomné stanovisko riaditeľky neziskovej organizácie Košice – Európske hlavné mesto kultúry 2013 a opatrenia na odstránenie zistených nedostatkov uvedených v protokole o výsledku kontroly.

Košice, 2. 12. 2009

          Ing. Richard Hojer
Hlavný kontrolór mesta Košice